দ্য লাস্ট কমান্ড () হল ইয়োসেফ ফন স্টের্নবের্গ পরিচালিত ১৯২৮ সালের মার্কিন নির্বাক চলচ্চিত্র। লায়োস বিরোর গল্প অবলম্বনে চলচ্চিত্রটির চিত্রনাট্য রচনা করেছেন জন এফ. গুডরিচ ও হারমান জে. ম্যাংকাভিৎস। এতে শ্রেষ্ঠাংশে অভিনয় করেন এমিল জ্যানিংস, যিনি একাডেমি পুরস্কারের ১ম আয়োজনে এই চলচ্চিত্র ও "দ্য ওয়ে অব অল ফ্লেশ" চলচ্চিত্রে অভিনয়ের জন্য শ্রেষ্ঠ অভিনেতার পুরস্কার অর্জন করেন। এছাড়া পার্শ্ব ভূমিকায় অভিনয় করেন ইভলিন ব্রেন্ট ও উইলিয়াম পাওয়েল। ২০০৬ সালে চলচ্চিত্রটি মার্কিন যুক্তরাষ্ট্রের লাইব্রেরি অব কংগ্রেস কর্তৃক "সাংস্কৃতিক, ঐতিহাসিক বা নান্দনিকভাবে গুরুত্বপূর্ণ" বিবেচনায় জাতীয় চলচ্চিত্র রেজিস্ট্রিতে সংরক্ষণের জন্য গণ্য করা হয়।